"נחל ערוגות, זה הידוע, מהלכו יישיר אל תוך הים. האדמה תצהיב בלהט שמש, אך עין גדי היא נווה מדבר". כך מתאר הפזמונאי איתן פרץ את נחל ערוגות ואת נווה המדבר של עין גדי. בתוך "הנחל הידוע", מסתתרות שתי בריכות ידועות פחות בריכת מפל הצינור, ומעט אחריה בריכה עמוקה, החבויה בין הסלעים. אל בריכת הצינור נופלים המים במפל דמוי צינור, בו אפשר לגלוש בזהירות אל המים. אל הבריכה העמוקה ניתן להיכנס רק בקפיצה, והיציאה ממנה קשה מעט. המסלול מתוך סדרת ספרי הטיולים 370 מעיינות ו-45 מסלולי מים.
נחל ערוגות עליון - נחל ערוגות הוא אחד הנחלים היחידים במדבר יהודה, בהם זורמים מי מעיינות בכל ימות השנה. לכן, הנחל עמוס במטיילים בשבתות, בחגים ובחופשות, וקשה למצוא בו פינה שקטה ונעימה. אך רוב המטיילים בנחל, אינם מגיעים אל הבריכות העליונות, משום שהן רחוקות יותר. תענוג להיכנס למים הצלולים באחת הבריכות, ולאחר מכן להשתרע על אחד ממשטחי הסלע המוצלים, ולנוח. המסלול מתוך סדרת ספרי הטיולים 370 מעיינות ו-45 מסלולי מים.
פריחת חלמוניות על מצוקי נחל קדרון סמוך למנזר דיר מרסבא - בחלקו הצפוני של מדבר יהודה, על מצוקי נחל קדרון, התבודד לפני כ־1,500 שנים הנזיר סבאס. לאחר שנים, נבנה במקום ההתבודדות מנזר, המכונה דיר מרסבא, ומנציח את שמו של הנזיר הקדוש. אל המנזר ניתן להגיע בנסיעה בשבילי עפר מפותלים, המתאימים לרכב שטח בלבד. לקראת סוף הסתיו, נצא ברכב שטח למסלול טיול, שמוביל לנקודת פריחה מיוחדת של חלמוניות. נשלב תצפית על המנזר המרשים עם טיפוס במצוק סלע תלול, ונהנה מפריחה מפתיעה של חלמוניות צהובות בלב המדבר.
***תשומת לב:
1. הגשר מעל נחל קדרון שופץ וניתן לעבור בו גם ברכב שטח וגם ברגל ולהגיע ממש סמוך לנקודות הפריחה.
2. ישנה נקודת פריחה נוספת, קרובה מאוד ומרשימה יותר מנקודת הפריחה הראשונה - מומלץ להיכנס למסלול המלא ולהגיע גם אליה.
3. ישנה דרך נוספת להגעה לשטח הפריחה ולתצפית על מנזר דיר מרסבא מהחזית שלו. דרך בקעת הורקניה, הנסיעה בה בדרגת קושי בינונית.
חלקו העליון של נחל דרגה, המכונה גם "ואדי משאש" הנחל הנעים, מזמין אותנו למסלול מאתגר ושונה. המסלול משלב הליכה בין קירות לבנים וזקופים המתנשאים מעלינו בטיפוס מאתגר מעט במפלים ובמדרגות סלע, ודילוג בין סלעים קטנים ובולדרים גדולים. כל אלו, הופכים את ההליכה בחלקו העליון של נחל דרגה למהנה במיוחד. *** עדכון - מטיילים מדווחים כי המעבר ברכב לנקודת ההתחלה של המסלול אינו אפשרי אלא לרכבי שטח בלבד. המשמעות: המסלול מתארך בכ- 20 דקות לכל כיוון. המסלול מתוך סדרת הספרים 100 מסלולים קצרים למשפחות עם ילדים ב- 5 כרכים
נחל סלבדורה הוא נחל קצר וקסום, שאינו מוכר למרבית המטיילים. הנחל קיבל את שמו בשל עץ הסלבדורה הפרסית הנדיר, שצומח בקצהו. מסלול הטיול הקצר בנחל סלבדורה, מתאים במיוחד למשפחות, או לזוגות שמחפשים מסלול קליל ונעים. נעבור דרך קניון צר, נטפס בסדרת מפלים יבשים בין סלעים, ונגיע אל העץ הגדול והמרשים, שמעיין קטן נובע מבין שורשיו. בדרכנו חזרה, נשקיף על ים המלח הכחול ועל ההרים שנישאים מאחוריו, ונתרגש מהמראה המרשים.
*** תשומת לב, דצמבר 2015 - המעבר המתואר מתחת לכביש 90 סגור והכניסה למסלול מתבצעת מאותו צד בו חונים דרך ירידה בסולם מבטון יצוק שנמצא כ-50 מטר צפונית למגרש החנייה.
המצודה העתיקה, שנקראת כיום מצד זוהר, שמרה על השיירות שעלו מים המלח לאזור ההר, כשהן מעבירות סחורות ומלח. במסלול זה לא נטפס בשבילים תלולים ולא נסחב סחורות כבדות, אך נהנה מהמראות שליוו את אותן השיירות לפני שנים רבות: מצודה מרשימה, ערוץ נחל קניוני ונופי מדבר קסומים ויפים. עדכון פברואר 2018 - מים רבים מתחת למצד.